ORDE do 21 de xullo de 2004 pola que se clasifica como de interese social a Fundación para o Fomento da Iniciativa Empresarial. CEG.
CONSELLERÍA DA PRESIDENCIA, RELACIÓNS INSTITUCIONAIS E ADMINISTRACIÓN PÚBLICA — III. OUTRAS DISPOSICIÓNS — 29/07/2004

Visto o expediente de clasificación da Fundación para o Fomento da Iniciativa Empresarial. CEG, con domicilio en Santiago de Compostela.
Supostos de feito.
1. A fundación formulou solicitude de clasificación para os efectos da súa inscrición no Rexistro de Fundacións de Interese Galego.
2. A Fundación para o Fomento da Iniciativa Empresarial. CEG, foi constituída en escritura pública outorgada en Santiago de Compostela o día un de xullo de dous mil catro, ante o notario José Antonio Cortizo Nieto co número de protocolo oitocentos trinta e catro, pola Confederación de Empresarios de Galicia, actuando no seu nome e representación o seu presidente, Antonio Fontenla Ramil, autorizado para este acto en asemblea da dita confederación de data 9 de decembro de 2003, segundo consta en certificación expedida polo secretario da confederación, Fausto Santamarina Fernández.
3. A fundación ten por obxecto, segundo establece o artigo seis dos estatutos, a realización de actividades dirixidas a promover e fomentar as iniciativas empresariais, na Comunidade Autónoma de Galicia. Son fins da fundación, entre outros, os seguintes:
O fomento e defensa do sistema de iniciativa privada e economía libre de mercado.
A promoción e defensa da unidade e integración empresarial.
Promover o avance dos métodos e técnicas de xestión da empresa, especialmente mediante a realización e difusión da investigación e a organización e funcionamento dos medios de formación e información adecuados.
4. O padroado da fundación estará integrado polo presidente da Confederación de Empresarios de Galicia, Antonio Fontenla Ramil, como presidente, os catro vicepresidentes da Confederación de Empresarios de Galicia: Eduardo Jiménez Domínguez, José Manuel Fernández Alvariño, Francisco Rodríguez García e Miguel Castrillón Fagil, así como polos seguintes membros designados pola Xunta Directiva da CEG: Juan José Molinos Casal, Ramón Bua Paseiro, Marina Graña Bermúdez e Jaime Luis López Vázquez, como vogais.
5. A comisión integrada polos secretarios xerais de todas as consellerías elévalle ao conselleiro da Presidencia, Relacións Institucionais e Administración Pública proposta de clasificación como de interese social da Fundación para o Fomento da Iniciativa Empresarial. CEG, dado o seu obxecto e finalidade, polo que, véndose cumpridos os requisitos exixidos na Lei 7/1983, do 22 de xuño, e na Lei 11/1991, do 8 de novembro, de reforma da lei anterior, de réxime das fundacións de interese galego, e segundo establece o artigo 32.1º e 2º do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, procede a súa clasificación como de interese social e a súa adscrición á Consellería de Asuntos Sociais, Emprego e Relacións Laborais.
Fundamentos de dereito.
1. O artigo 34 da Constitución española recoñece o dereito de fundación para fins de interese xeral de acordo coa lei, e o artigo 27.26º do Estatuto de autonomía para Galicia outórgalle competencia exclusiva sobre o réxime das fundacións de interese galego.
2. De acordo co disposto no artigo 32.2º c) do Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, correspóndelle a esta consellería a clasificación da fundación e a súa adscrición á consellería correspondente, quen exercerá plenamente o protectorado sobre ela.
3. Á vista do que antecede, pódense considerar cumpridas as finalidades tanto legais como regulamentarias establecidas para o caso, de acordo coa proposta realizada pola Comisión de Secretarios Xerais na súa reunión do día 20 de xullo de 2004.
Vista a Constitución española de 1978, o Estatuto de autonomía de Galicia (Lei orgánica 1/1981, do 6 de abril); a Lei 7/1983, do 22 de xuño, e na Lei 11/1991, do 8 de novembro, de reforma da anterior, de réxime das fundacións de interese galego, así como as demais normas de desenvolvemento e de xeral aplicación.
Na súa virtude,
DISPOÑO:
Clasificar como de interese social a Fundación para o Fomento da Iniciativa Empresarial. CEG, adscribíndoa á Consellería de Asuntos Sociais Emprego e Relacións Laborais, que exercerá plenamente o protectorado sobre ela.
Santiago de Compostela, 21 de xullo de 2004.
Jaime Pita Varela
Conselleiro da Presidencia, Relacións
Institucionais e Administración Pública